Il-pjan nazzjonali tal-kanċer imniedi iktar kmieni din il-ġimgħa jaħseb biex fil-ħames snin li ġejjin jespandi l-programmi ta' screening bil-għan li jkun hemm enfasi iktar fuq il-prevenzjoni. Dan bil-għan li jintlaħqu iktar persuni. F'pajjiżna għandna tliet programmi ta' screening – għall-kanċer fis-sider għan-nisa, għall-kanċer tal-musrana u fl-aħħar sena u nofs ġie introdott programm ta' screening ieħor għall-kanċer tal-għonq tal-utru. Fil-Pjan Nazzjonali għall-Kanċer hemm referenza għal dawn it-tliet programmi ta' screening u li l-età ta' kull programm se tkompli titwessa'. "Barra minn hekk irridu nkomplu nagħtu aktar għodod lit-tobba tal-familja, li huma l-ewwel kuntatt li l-pazjent ikollu mal-qasam tas-saħħa. Diġà bdejna fast track għall-kanċer tal-musrana fejn it-tabib tal-familja jekk ikollu suspett li hemm xi problemi fil-musrana jista' jirreferi direttament lill-pazjent għal aktar testijiet Mater Dei," qal il-Ministru għas-Saħħa Chris Fearne. Kważi kull familja f'pajjiżna rat lil xi ħadd minn fostha jiġġieled il-marda tal-kanċer hekk kif kull ħames sigħat f'pajjiżna persuna tkun dijanjostikata bil-kanċer. Il-pjan huwa mqassam f'setturi differenti kollha b'għan wieħed – li nkomplu nżidu r-rata ta' fejqan u ngħinu lil dawk kollha milquta minn din il-marda. Li ċerti tipi ta' kanċer jistgħu jkunu prevenuti, huwa stat ta' fatt. Għaldaqstant il-prevenzjoni se tibqa' tiġi msaħħa. "Bħalissa anke bil-Presidenza tal-Unjoni Ewropea qegħdin niffukaw fuq l-obeżità fit-tfal, kundizzjoni li tista' twassal għal ħafna aktar mard, inkluż il-kanċer 'il quddiem fil-ħajja. L-għan tagħna huwa wieħed li nibnu soċjetà ta' tfal b'saħħithom. Bi tfal b'saħħithom nistgħu nassiguraw futur b'saħħtu għal pajjiżna," qal il-Ministru għas-Saħħa, Chris Fearne. Il-mediċini ġodda għall-kanċer, li diġà wħud minnhom bdew deħlin ix-xahar li għadda, huwa bla dubju l-akbar punt f'dan il-pjan. Dawn il-mediċini ġodda li l-Ministeru għas-Saħħa għandu pjan konkret ta' kif se jiddaħħlu waħda wara l-oħra, se jkunu possibbli wkoll permezz ta' vot ta' €3 miljun li ġew ivvutati fil-baġit tas-Saħħa, proprju biex jiddaħħlu aktar mediċini ġodda. L-iskop hu li l-mediċini kollha tal-kanċer ikunu mingħajr ħlas. Se jkunu diversi l-mediċini ġodda għall-kanċer li se jiddaħħlu fix-xhur u fis-snin li ġejjin f'pajjiżna. Ix-xahar li għadda ddaħlet il-mediċina Capecitabine li minn mediċina li kienet tintuża biss għall-pazjenti bil-kanċer fil-musrana, issa bdiet tintuża wkoll għall-pazjenti b'kanċer tal-istonku, tal-fwied, tal-frixa u tas-sider. Fil-ġimgħat li ġejjin ukoll se tiddaħħal sistema ġdida biex ikun trattat il-kanċer tal-bużżieqa tal-awrina. Din is-sistema l-ġdida tinvolvi l-użu ta' Mitomycin C f'doża ġdida fuq il-formularju tal-Gvern, kif ukoll apparat u aċċessorji ġodda. Mediċina oħra li se tiddaħħal hija d-Doxorubicin li hija mediċina għall-kanċer avvanzat fil-fwied. Ir-raba' mediċina li se tiddaħħal din is-sena hija l-Enzalutamide għall-kanċer tal-prostata. Wara se jiddaħħlu aktar mediċini fosthom għall-kanċer fil-ġilda, il-melanoma, fil-kliewi, għall-kanċer fl-ovarji u fid-demm. Fearne qal li dawk kollha milquta mill-kanċer m'għandhomx biss bżonn tal-aqwa kura possibbli, iżda wkoll ta' sostenn kemm huma kif ukoll il-familjari tagħhom, u dan kemm waqt it-trattament u anke wara. Għaldaqstant, il-Pjan Nazzjonali għall-Kanċer qed jittratta wkoll l-aspett psikoloġiku, u riabilitazzjoni għall-pazjenti. Enfasi wkoll qed tingħata lill-kura li tnaqqas l-uġigħ. Fearne qal li r-riċerka hija aspett ieħor ta' importanza. "Mexjin lejn era fejn il-mediċina kif nafuha qiegħda dejjem tinbidel. Il-mediċini aktar kemm jgħaddi żmien aktar qed ikunu personalizzati. Bħalissa anke matul il-Presidenza, qegħdin niddiskutu kif nistgħu jkollna aktar kollaborazzjoni bejn l-Istati Membri biex aktar pazjenti jkollhom aċċess għall-mediċina li għandhom bżonn," żied jgħid il-Ministru għas-Saħħa, Chris Fearne. Il-Pjan Nazzjonali għall-Kanċer jinsab miftuħ għad-diskussjoni pubblika u għandu sat-30 ta' April. Id-dokument jista' jinkiseb mis-sit: [email protected]